MultiChoice het ‘dubbele standaard’ oor verdelende uitsprakeEen van Ntsiki Mazwai se twiets. (Skermgreep: Twitter) Die burgerregtegroep AfriForum sê MultiChoice pas nie sy beleid om nié blootstelling te gee aan mense wat verdelende uitsprake maak konsekwent toe nie. “Waar MultiChoice onlangs aangekondig het dat hy sensuur met betrekking tot die kunstenaar Steve Hofmeyr gaan toepas deur geen beeldmateriaal van hom uit te saai nie, word geen stappe gedoen teen ander kunstenaars wat aktief geweld en rassehaat teen minderhede op sosiale media aanmoedig nie,” het die organisasie in ŉ verklaring gesê. AfriForum sê MultiChoice se beleid geld klaarblyklik slegs vir Hofmeyr. Hofmeyr is vroeër van al MultiChoice se platforms afgeskop omdat sy standpunte – volgens MultiChoice – nie in ooreenstemming met dié van die maatskappy is nie. “Ons verwelkom ŉ samelewing waar vryheid van spraak gevier word, maar ons neem standpunt in teen rassisme,” het Joe Heshu, woordvoerder van MultiChoice, toe gesê. AfriForum bevraagteken onder meer waarom die kunstenaar Ntsiki Mazwai toegelaat word om as aanbieder van die kletsprogram Show me Love op die Moja Love-kanaal op DStv, te werk. Mazwai het onder meer al getwiet dat daar nie iets soos wit uitnemendheid is nie en dat wit mense “uitstekend is met steel en namaak”. In ŉ ander twiet noem sy wit mense leuenaars. Ernst Roets, adjunk- uitvoerende hoof van AfriForum, sê MultiChoice het die volste reg om ŉ politieke beleid te volg, maar dat dit konsekwent toegepas moet word. Steve Hofmeyr. Foto: Facebook “As Hofmeyr van alle platforms verbied word omdat sy uitsprake verdelend is, maar mense soos Mazwai word beloon deur hulle as aanbieders aan te stel, dui dit daarop dat MultiChoice nie werklik eenheid nastreef nie, maar bloot dubbele standaarde bedryf,” het Roets gesê. Volgens hom is Heshu se verklaring dat MultiChoice verbind is tot die bou van ŉ nie-rassige samelewing en enige handeling van diskriminasie veroordeel, nie sigbaar in die maatskappy se optrede nie. Roets het gesê MultiChoice pas sensuur met sodanige inkonsekwente optrede toe. AfriForum vra ook dat MultiChoice borgskappe staak aan organisasies en politieke partye, ook die ANC, wie se verteenwoordigers verdelende uitsprake maak. Maroela Media het MultiChoice om kommentaar genader en wag vir terugvoer.